PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/39/1/1/103                                                   Bratislava 26. november 2008

	Protimonopolný úrad Slovenskej republiky, odbor dohôd obmedzujúcich súťaž, v správnom konaní číslo 0033/ODOS/2008 začatom dňa 26. mája 2008 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov takto

rozhodol :

1. 	Podľa § 39 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov konanie Mestskej časti Bratislava Staré Mesto, so sídlom Vajanského nábr. 3, 814 21 Bratislava spočívajúce v uzatvorení a plnení čl. IV, bod 1  Nájomnej zmluvy č. 72/05 zo dňa 21. septembra 2005 v znení: „táto zmluva sa uzatvára na dobu určitú, od 1. júla 2006 do 30. júna 2026“  medzi Mestskou časťou Bratislava Staré Mesto, so sídlom Vajanského nábr. 3, 814 21 Bratislava, ako prenajímateľom a rozpočtovou organizáciou VEPOS so sídlom, Žilinská 1, 811 05 Bratislava na jednej strane a spoločnosťou Bratislavská parkovacia služba, s.r.o., so sídlom Cintorínska 2, 811 08 Bratislava, ako nájomcom, na druhej strane, ktorou Bratislavská parkovacia služba, s.r.o., so sídlom Cintorínska 2, 811 08 Bratislava získala do nájmu parkovacie miesta podľa prílohy č. 1 Nájomnej zmluvy č. 72/05 zo dňa 21. septembra 2005, predstavuje, vzhľadom na uzatvorenie tejto zmluvy na dobu určitú, na dvadsať rokov, zjavnú podporu zvýhodňujúcu podnikateľa Bratislavská parkovacia služba, s.r.o., so sídlom Cintorínska 2, 811 08 Bratislava.

2.	Podľa § 38 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov za konanie uvedené v bode 1 výrokovej časti tohto rozhodnutia ukladá Mestskej časti Bratislava Staré Mesto, so sídlom Vajanského nábr. 3, 814 21 Bratislava peňažnú pokutu vo výške 50 000 Sk (slovom päťdesiat tisíc slovenských korún), ktorú je povinná uhradiť do 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793, 8180 ŠP vedený v Štátnej pokladnici Bratislava, KS 1118, VS 200811103.

Odôvodnenie:

	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), vykonal v období od augusta 2007 do mája 2008 v zmysle § 22 ods. 1 písm. a) zákona č. 136/2001 Z. z. o ochrane hospodárskej súťaže a o zmene a  doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) všeobecné šetrenie vo veci možného porušenia § 39 zákona v súvislosti s konaním Mestskej časti Bratislava Staré Mesto, so sídlom Vajanského nábr. 3, 814 21 Bratislava (ďalej len „Mestská časť“) spočívajúcom v uzatvorení a plnení čl. IV, bod 1  Nájomnej zmluvy č. 72/05 zo dňa 21. septembra 2005 (ďalej len „nájomná zmluva“) v znení, cit. : „táto zmluva sa uzatvára na dobu určitú, od 1. júla 2006 do 30. júna 2026“, medzi Mestskou časťou, ako prenajímateľom, rozpočtovou organizáciou VEPOS, so sídlom, Žilinská 1, 811 05 Bratislava (ďalej len „VEPOS“), na jednej strane a spoločnosťou Bratislavská parkovacia služba, s.r.o., so sídlom Cintorínska 2, 811 08 Bratislava (ďalej len „Bratislavská parkovacia služba, s.r.o.), ako nájomcom, na druhej strane, ktorou prenajímateľ odovzdal nájomcovi do nájmu parkovacie miesta podľa prílohy č. 1 nájomnej zmluvy. 

	Úrad začal z vlastného podnetu všeobecné šetrenie na relevantnom trhu prenájmu parkovísk a parkovacích miest v spádovej oblasti Mestskej časti. Za týmto účelom úrad dňa 24. augusta 2007 listom č. 2512/PMÚ SR/2007 oslovil Mestskú časť so žiadosťou o poskytnutie podkladov a informácii. Úrad v rámci všeobecného šetrenia zistil nasledovné skutočnosti.

	Na účely čl. 1 nájomnej zmluvy miestne komunikácie III. a IV. triedy sú vo vlastníctve Mestskej časti. Mestská časť, ako vlastník, ich zverila do správy svojej rozpočtovej organizácie VEPOS. Rozpočtová organizácia VEPOS bola zriadená zriaďovacou listinou Miestneho zastupiteľstva Mestskej časti podľa § 15 ods. 2 písm. h) zákona č. 377/1990 Zb. o hlavnom meste Slovenskej republiky Bratislave v znení neskorších predpisov zo dňa 1. februára 1992. Podľa čl. I, bod 1 zriaďovacej listiny VEPOS vykonáva správu a údržbu miestnych komunikácii III. a  IV. triedy a  zabezpečuje výstavbu komunikácií miestneho významu a verejných priestranstiev v Mestskej časti, podľa čl. I, bod 2 VEPOS vykonáva správu, údržbu a zabezpečuje výstavbu verejných sociálnych zariadení, detských ihrísk, trhovísk, parkovísk, športových a ďalších zariadení v Mestskej časti.

Časti komunikácií, ktoré slúžia pre státie motorových vozidiel a parkoviská priľahlé k  týmto komunikáciám uvedené v  prílohe č. 1 nájomnej zmluvy, dáva Mestská časť do nájmu nájomcovi, ktorý ich bude užívať na poskytovanie parkovacích služieb. Účelom tejto nájomnej zmluvy je zabezpečiť realizáciu parkovacej politiky na území Mestskej časti. V zmysle čl. IV,  bod 1 nájomná zmluva sa uzatvára na dobu určitú, od 1. júla 2006 do 30. júna 2026.

	Z prílohy č. 1 k nájomnej zmluvy uzatvorenej dňa 21. septembra 2005 vyplýva, že dotknuté ustanovenie nájomnej zmluvy sa vzťahuje na 2 366 parkovacích miest v spádovej oblasti Mestskej časti, výmera jedného parkovacieho miesta je 10 m² a celková plocha prenajatých parkovacích miest zodpovedá 23 660 m². Z vyžiadaných podkladov a informácii taktiež vyplýva, že v spádovej oblasti Mestskej časti je prevádzkovaných na verejných parkoviskách mimo správy Bratislavskej parkovacej služby, s.r.o. celkovo 1006 miest, počet verejných miest v garážach v dotknutej spádovej oblasti zodpovedá celkovému počtu 1 652 a 105 neverejných parkovacích miest Mestská časť prenajala podnikateľom, s ktorými uzatvorila zmluvy o nájme pozemkov. Doby nájmov predmetných zmlúv sú upravené nasledovne :

Zmluva o nájme pozemku	Doba nájmu	
Zmluva č. 54/2006/322	Nájom vzniká dňom podpisu tejto zmluvy 01.06.2006 a uzatvára sa na dobu neurčitú.	
Zmluva č. 47/2006/322	Nájom vzniká dňom podpisu tejto zmluvy 01.01.2006 z uzatvára sa na dobu neurčitú.	
Zmluva č. 67/2005/322	Nájomný vzťah sa uzatvára na dobu určitú od podpísania zmluvy 01.01.2005 do 30.11.2014.	
Zmluva č. 26/2005/32	Nájomný pomer začína 01.04.2005 a uzatvára sa na dobu určitú do 31.03.2014.	
Zmluva č. 30/2004/32	Nájomný pomer podľa tejto zmluvy začína dňom 01.10.2004 a uzatvára sa na dobu neurčitú.	
Zmluva č. 2/2000/32	Zmluva sa uzatvára na dobu určitú od 01.01.2000 do 30.11.2009.	
Zmluva č. 20/1996/32	Nájomný vzťah začína dňom podpísania tejto zmluvy 10.10.1996 a uzatvára sa na dobu neurčitú.	

	Úrad taktiež porovnal dobu, na ktorú bola nájomná zmluva uzatvorená, s dobou zmluvy o nájme uzatvorenou medzi VEPOS a  Bratislavskou parkovacou službou, s.r.o. zo dňa 6. novembra 2002. Predmetom tejto zmluvy je dohoda zmluvných strán o nájme časti komunikácie na pozemku parc. č. 21 377, nachádzajúci sa pred Hotelom Danube, Rybné nám. č. 1, katastrálne územie Staré Mesto. Podľa tejto zmluvy prenajímateľ prenajíma nájomcovi uvedený predmet nájmu za účelom prevádzkovania parkoviska pre motorové vozidlá. Zmluvné strany sa dohodli na dobe trvania nájmu v dĺžke od 15. novembra 2002 do 30. októbra 2012.
	
Z uznesenia z 24. zasadnutia Miestneho zastupiteľstva Mestskej časti konaného 18. mája 2005 bod 17/E – návrh na vstup hlavného mesta SR Bratislavy do spoločnosti Bratislavská parkovacia služba, s.r.o., uznesenie č. 61/2005, vyplýva nasledovné, cit. : „Miestne zastupiteľstvo Mestskej časti súhlasí so vstupom hlavného mesta SR Bratislavy do spoločnosti BPS, ako spoločníka s 10 % podielom na kmeňovom imaní spoločnosti BPS. Miestne zastupiteľstvo Mestskej časti schvaľuje nájom parkovacích miest na komunikáciách III. a  IV. triedy v  zóne s dopravným obmedzením v Mestskej časti za účelom poskytovania komplexných parkovacích služieb a realizovania parkovacej politiky v zóne medzi prenajímateľom VEPOS s nájomcom BPS na dobu 20 rokov.“

	Následne sa úrad dňa 22. januára 2008 obrátil listami č. 170/1 – 7/PMÚ SR/2008 na Mestské úrady krajských miest so žiadosťou o poskytnutie podkladov a informácii v súvislosti so všeobecným šetrením na dotknutom relevantnom trhu. Z vyžiadaných podkladov a  informácii vyplýva, že všetky parkovacie miesta na verejných parkoviskách, ktoré sú majetkom miest, spravujú mestá vo vlastnej réžii, niektoré mestá ich spravujú prostredníctvom príspevkových organizácii mesta, niektoré mestá ich spravujú na základe uznesení príslušných orgánov miest bez uzatvorenia nájomných zmlúv, niektoré z miest spravujú miestne komunikácie vrátanie parkovísk prostredníctvom zmlúv o nájme uzatvorených na neurčitú dobu minimálne však na dobu štyroch rokov, niektoré z miest vykonávajú správu parkovísk a  parkovacích miest, ako aj údržbu miestnych komunikácii, prostredníctvom Mestských úradov - príslušných odborov komunálnych vecí a referátov komunálnych služieb, niektoré z miest vyhradzujú a  spravujú parkovacie miesta prostredníctvom príslušných útvarov – správ komunikácii. Z predložených podkladov zároveň vyplynulo, že žiadne krajské mesto nemá uzatvorené zmluvy na prevádzkovanie parkovacích miest na porovnateľne dlhé obdobie, ako je to v prípade nájomnej zmluvy č. 72/05.

	V rámci šetrenia na príslušnom relevantnom trhu úrad oslovil dňa 21. januára 2008 listom č. 169/PMÚ SR/2007 spoločnosť VINCI Park Slovakia, s.r.o., so sídlom Pri Trati 25, 821 06 Bratislava (ďalej len „spoločnosť“). Z vyjadrenia spoločnosti vyplýva, že spoločnosť k januáru 2008 prevádzkovala 1 200 parkovacích miest mimo spádovej oblasti Mestskej časti. Spoločnosť taktiež vyslovila záujem o poskytovanie technického vybavenia a prevádzkovanie jestvujúceho parkovacieho systému v Mestskej časti, nakoľko spoločnosť je schopná poskytnúť projekčné riešenia a ich finančné krytie. V rámci žiadosti o poskytnutie podkladov a informácii spoločnosť uviedla, že cit. „... jediným nám známym podnikateľským subjektom, ktorý poskytuje parkovacie služby na komunikáciách v spádovej oblasti Bratislava Staré Mesto, je Bratislavská parkovacia služba, s.r.o.“
	
Úrad sa v rámci šetrenia taktiež zaoberal stavom legislatívy v danej oblasti, zákonom č. 135/1961 Zb. o pozemných komunikáciách (cestný zákon) v znení neskorších predpisov; vyhláškou Federálneho ministerstva dopravy č. 35/1984 Zb., ktorou sa vykonáva zákon o pozemných komunikáciách (cestný zákon), § 7 ods. 1 písm. c) a  písm. d) poskytuje výklad pojmov miestne komunikácie III. a IV. triedy;  § 30 zákona č. 582/2004 Z. z. o miestnych daniach a  miestnom poplatku za komunálne odpady a drobné stavebné odpady v znení neskorších predpisov; na úseku daní za užívanie verejného priestranstva - § 6 písm. k) všeobecne záväzného nariadenia hlavného mesta SR Bratislavy č. 11/2007 z 13. decembra 2007 o dani za užívanie verejného priestranstva.

	Na základe zistených skutočností úrad začal dňa 26. mája 2008 správne konanie č. 0033/ODOS/2008 vo veci možného porušenia § 39 zákona voči Mestskej časti.

	
Účastník konania podľa § 39 zákona

	Podľa § 2 ods. 1 písm. b) zákona sa zákon vzťahuje na orgány štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy.

	V zmysle § 2 ods. 2 zákona č. 377/1990 Zb. Slovenskej národnej rady z 13 septembra 1990 o hlavnom meste Slovenskej republiky Bratislave v  znení neskorších predpisov (ďalej len „zákon o hlavnom meste“) mestské časti sú právnickými osobami, ktoré za podmienok ustanovených zákonom alebo štatútom hlavného mesta (ďalej len „štatút“) hospodária so zvereným majetkom a  so zverenými finančnými prostriedkami a s vlastnými príjmami i vlastným majetkom získaným vlastnou činnosťou. Na účely II. časti, čl. 6 ods. 2 písm. e) Mestská časť pri výkone samosprávnych funkcií miestneho významu vykonáva správu, údržbu a výstavbu miestnych komunikácií III. a  IV. triedy (ulice, cestičky, chodníky, samostatné cyklistické cestičky, samostatné chodníky, schody) vrátane k nim patriacej cestnej zelene, stromoradia, ako aj správu a  údržbu verejných priestranstiev. Podľa § 4b ods. 1 zákona č. 135/1961 Zb. o pozemných komunikáciách (cestný zákon) v  znení neskorších predpisov miestnymi komunikáciami sú všeobecne prístupné a užívané ulice, parkoviská vo vlastníctve obcí a verejné priestranstvá, ktoré slúžia miestnej doprave a sú zaradené do siete miestnych komunikácií.

	Podľa § 5 písm. b) zákona o hlavnom meste samosprávu hlavného mesta vykonávajú obyvatelia hlavného mesta orgánmi mestských častí, ktorými sú na účely tohto zákona a štatútu miestne zastupiteľstvo, starosta; orgánmi miestneho zastupiteľstva sú mestská rada, komisie. Miestne zastupiteľstvo je zastupiteľským orgánom obyvateľov mestskej časti a orgánom samosprávy mestskej časti. Starosta je výkonným orgánom mestskej časti, zastupuje mestskú časť navonok a je taktiež štatutárnym orgánom hlavného mesta v majetkovoprávnych vzťahoch hlavného mesta SR Bratislava.

	Na základe vyššie uvedených skutočností úrad dospel k záveru, že Mestská časť je orgánom územnej samosprávy v zmysle § 2 ods. 1 písm. b) zákona a je podľa § 25 ods. 3 písm. e) zákona účastníkom predmetného správneho konania.

Relevantný trh

	Na účely § 3 ods. 3 zákona sa relevantným trhom rozumie priestorový a časový súbeh ponuky a dopytu takých tovarov, ktoré sú na uspokojovanie určitých potrieb z hľadiska užívateľa zhodné alebo vzájomne zastupiteľné.

	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

	V zmysle § 3 ods. 5 zákona sa vzájomne zastupiteľnými tovarmi rozumejú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

	Úrad na základe zistených skutočností vymedzil tovarový relevantný trh ako trh prevádzkovania parkovísk a parkovacích miest, ktoré slúžia na dočasné státie motorových vozidiel.

	Priestorový relevantný trh úrad vymedzil územím Mestskej časti Bratislava Staré Mesto, nakoľko na uvedenú spádovú oblasť sa vzťahuje uzatvorenie a plnenie čl. IV bodu 1  nájomnej zmluvy č. 72/05 zo dňa 21. septembra 2005. 

Posúdenie konania účastníka správneho konania

	Na účely § 3 ods. 1 zákona obmedzovanie súťaže je každé obmedzenie voľnosti konania podnikateľa na relevantnom trhu, najmä vylučovanie existujúcich alebo možných súťažných aktivít, skutočné alebo možné zníženie rozsahu konkurenčnej aktivity alebo skresľovanie konkurenčných podmienok.

	Podľa § 39 zákona orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy nesmú zjavnou podporou zvýhodňujúcou určitého podnikateľa alebo iným spôsobom obmedzovať súťaž.

Úrad na základe vykonaného šetrenia a zistených skutočností dospel k záveru, že uzatvorenie a  plnenie čl. IV bodu 1  nájomnej zmluvy č. 72/05 zo dňa 21. septembra 2005 v znení, cit. : táto zmluva sa uzatvára na dobu určitú, od 1. júla 2006 do 30. júna 2026“ predstavuje zjavnú podporu podnikateľa, s ktorým Mestská časť uzatvorila predmetnú nájomnú zmluvu.

Zároveň zo strany Mestskej časti dochádza k obmedzovaniu súťaže na dotknutom relevantnom trhu. Obdobie 20 rokov predstavuje neprimerane dlhú dobu, počas ktorej iní záujemcovia – konkurenti nájomcu – nemajú možnosť uchádzať sa o poskytovanie parkovacích služieb v Mestskej časti. 

Konanie Mestskej časti vedie k vytvoreniu bariér vstupu, a  to vo vzťahu k existujúcim, ako aj vo vzťahu potenciálnym podnikateľom poskytujúcim parkovacie služby na relevantnom trhu prevádzkovania parkovísk a parkovacích miest, ktoré slúžia na dočasné státie motorových vozidiel v spádovej oblasti Mestskej časti.

Uvedenú konštatáciu úradu možno podporiť aj názorom Komisie v rozhodnutí COMP/B/-1/37966 zo dňa 11. októbra 2007 vo veci Distrigaz, cit. : „obmedzenie prístupu služieb k spotrebiteľom môže byť spôsobené kombináciou dvoch faktorov, jedným z faktorov je dĺžka trvania zmlúv ... dlhodobé zmluvy môžu mať vplyv na uzatvorenie trhu alternatívnych dodávateľov, čo v konečnom dôsledku vedie k vytváraniu prekážok rozvoja súťaže“.

Úrad dospel k záveru, že uvedené platí aj v posudzovanom prípade, nakoľko poskytovanie parkovacích služieb je na významnej časti vymedzeného relevantného trhu dlhodobo vyhradené spoločnosti Bratislavská parkovacia služba, s.r.o., a tým je ostatným prevádzkovateľom parkovacích služieb znemožnené konkurovať tejto spoločnosti, napr. cenovou politikou, kvalitou v prospech spotrebiteľov.

Úrad v tejto súvislosti zároveň dospel k záveru, že charakter poskytovanej služby si zo strany Bratislavskej parkovacej služby, s.r.o. nevyžaduje také investície, ktorých návratnosť by si vyžadovala uzatvorenie takejto dlhodobej zmluvy.

Ako podporný argument úrad uvádza, že aj v Nariadení Komisie (ES)  č.2790/1999 z 22.decembra 1999 o použití článku 81(3) Zmluvy na kategórie vertikálnych dohôd a zosúladených postupov sa v článku 5 uvádza, že výnimka stanovená v článku 2 Nariadenia neplatí pre akýkoľvek priamy alebo nepriamy záväzok nekonkurovania, doba trvania ktorého je neurčitá alebo presahuje päť rokov. Záväzok nekonkurovania má pritom podobný dopad na trh, ako je to v prípade posudzovanej nájomnej zmluvy, t.j. obmedzenie vstupu konkurencie na trh. Nájomná zmluva zároveň upravuje vertikálny vzťah medzi zmluvnými stranami, ktorý má obdobný charakter, ako vertikálne vzťahy, na ktoré sa vzťahuje Nariadenie Komisie (ES)  č.2790/1999. V tomto prípade však spoločnosť Bratislavská parkovacia služba, s.r.o. získala na základe predmetnej nájomnej zmluvy dlhodobé výhradné právo na prevádzkovanie parkovacích miest, ktoré predstavujú takmer 50% z celkového počtu disponibilných parkovacích miest v Mestskej časti (2465 z 5123). 

Záver úradu možno podporiť výsledkami vykonaného šetrenia, ako aj  zistenými skutočnosťami v rámci správneho konania č. 0033/ODOS/2008. Iné nájomné zmluvy uzatvorené medzi Mestskou časťou a  nájomcami v spádovej oblasti Bratislava Staré Mesto za účelom nájmu parkovacích miest upravujú dobu nájomných pomerov na výrazne kratšiu dobu alebo na dobu neurčitú so štandardnou možnosťou výpovede zmlúv. V porovnaní s nimi predmetná nájomná zmluva č. 72/05 upravuje v čl. IV ods. 3 písm. b) možnosť výpovede zo strany Mestskej časti len v prípade, ak Bratislavská parkovacia služba, s.r.o. hrubo a opakovane, napriek písomnej výzve, neplní podmienky nájmu uvedené v čl. III tejto zmluvy alebo ak Bratislavská parkovacia služba, s.r.o. mešká s platením nájomného viac ako 30 dní po doručení 1. upomienky na zaplatenie nájomného. 

Vyjadrenie účastníka správneho konania

Dňa 24. septembra 2008 úrad v zmysle § 33 zákona adresoval listom č. 4074/PMÚ SR/2008 Mestskej časti výzvu pred vydaním rozhodnutia, ktorú v zmysle doručenky prevzal splnomocnenec Mestskej časti dňa 29. septembra 2008.

Mestská časť vo svojom vyjadrení uvádza nasledovné skutočnosti, cit :

„Nájomná zmluva s obchodnou spoločnosťou Bratislavská parkovacia služba, s.r.o., Cintorínska 2, 811 08 Bratislava, IČO : 35 688 02, č. 72/05 zo dňa 21.09.2005 bola uzatvorená za účelom dlhodobo zabezpečiť na území mestskej časti Bratislava – Staré Mesto realizáciu parkovacej politiky a parkovacích služieb, pretože mestská časť nemala sama prostriedky na to, aby takúto činnosť zabezpečovala vo vlastnej réžii. Cieľom nájomnej zmluvy bolo zabezpečiť  dlhodobú spoluprácu so subjektom, ktorý už aj pred uzatvorením predmetnej nájomnej zmluvy realizoval parkovaciu politiku mestskej časti. Predmetný nájom bol uzatvorený v súlade so zákonom č. 138/1991 Zb. o majetku obcí v znení neskorších predpisov a  vtedy platnými Zásadami hospodárenia s  majetkom a bol riadne odsúhlasený Miestnym zastupiteľstvom mestskej časti Bratislava – Staré Mesto a to uznesením č. 61/2005. Na základe vyššie uvedených skutočností žiadame, aby Protimonopolný úrad Slovenskej republiky pri rozhodovaní prihliadol k špecifickému charakteru predmetného nájomného vzťahu.“

Vyjadrenie Mestskej časti vzal úrad na vedomie a k odpovedi Mestskej časti uvádza, že predmetom správneho konania č. 0033/ODOS/2008 bolo posúdenie konania Mestskej časti v súvislosti s uzatvorením a  plnením predmetnej nájomnej zmluvy z pohľadu možného porušenia § 39 zákona, na účely ktorého orgány štátnej správy pri výkone štátnej správy, orgány územnej samosprávy pri výkone samosprávy a pri prenesenom výkone štátnej správy a orgány záujmovej samosprávy pri prenesenom výkone štátnej správy nesmú zjavnou podporou zvýhodňujúcou určitého podnikateľa alebo iným spôsobom obmedzovať súťaž.

V tejto súvislosti úrad poukazuje na skutočnosti zistené v priebehu šetrenia, ako aj v priebehu správneho konania, ktoré úrad považuje za relevantné dôkazy pre vydanie rozhodnutia vo veci, tak ako je uvedené v odôvodnení tohto rozhodnutia.

Uloženie pokuty

	Podľa § 38 ods. 3 zákona úrad za porušenie zákazu podľa § 39 zákona uloží orgánu štátnej správy, orgánu územnej samosprávy alebo orgánu záujmovej samosprávy pokutu do výšky 2 000 000 Sk.

	Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania berie do úvahy jeho povahu, skutočný dopad na trh a tam kde je to účelné, veľkosť relevantného trhu.

	Úrad v prvom rade hodnotil závažnosť a dĺžku protiprávneho konania Mestskej časti nasledovne.

	 V tomto konkrétnom prípade malo konanie Mestskej časti za následok obmedzenie súťaže, nakoľko uzatvorenie a plnenie citovaného ustanovenia nájomnej zmluvy č. 72/05 z  21. septembra 2005 došlo k zjavnej podpore podnikateľa, s ktorým Mestská časť uzatvorila predmetnú nájomnú zmluvu. 

Úrad vymedzil trvanie porušovania zákona odo dňa uzatvorenia predmetnej nájomnej zmluvy, t. j. 21. septembra 2005, do súčasnosti, nakoľko dotknuté ustanovenie predmetnej zmluvy zostáva naďalej v platnosti. Jedná sa teda o dlhodobé porušovanie zákona.

Uvedené konanie Mestskej časti vedie k vytvoreniu bariér vstupu, a  to vo vzťahu k potenciálnym podnikateľom poskytujúcim parkovacie služby na relevantný trh prevádzkovania parkovísk a parkovacích miest, ktoré slúžia na dočasné státie motorových vozidiel v spádovej oblasti Mestskej časti Bratislava Staré Mesto. 

Vzhľadom na povahu porušovania, t. j. vytvorenie bariéry vstupu na uvedený relevantný trh, ktorá dlhodobo znemožnila iným podnikateľom uchádzať sa o poskytovanie parkovacích služieb na takmer polovici z celkového počtu parkovacích miest v Mestskej časti, úrad považuje porušovanie zákona za málo závažné.

	Úrad pri ukladaní pokuty dospel k záveru, že neexistujú  žiadne skutočnosti, ktoré by mohli byť zohľadnené ako poľahčujúce alebo priťažujúce okolnosti a ktoré by mohli mať za následok úpravu základnej sumy pokuty určenej po zohľadnení závažnosti a dĺžky trvania porušovania zákona.

	Na základe uvedených skutočností úrad ukladá podľa § 38 ods. 3 zákona Mestskej časti pokutu vo výške 50 000 Sk (slovom päťdesiat tisíc slovenských korún).

	Vzhľadom na vyššie uvedené skutočnosti a  vychádzajúc z  citovaných ustanovení zákona úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru dohôd obmedzujúcich súťaž v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

     Ing. Ján Šufliarsky
                                                             riaditeľ odboru dohôd obmedzujúcich súťaž

Rozhodnutie sa doručí:

Mestská časť Bratislava Staré Mesto
Vajanského nábr. 3
814 21 Bratislava